**AGENȚIA PENTRU PROTECȚIA MEDIULUI BISTRIȚA-NĂSĂUD**

**DECIZIA ETAPEI DE ÎNCADRARE**

**proiect 11.07.2024**

Ca urmare a solicitării de emitere a acordului de mediu adresată de **COMUNA ȘINTEREAG,** cu sediul în localitatea Șintereag, nr. 40, comuna Șintereag, județul Bistriţa-Năsăud, înregistrată la Agenţia pentru Protecţia Mediului Bistriţa-Năsăud cu nr. 12335/9.10.2023, *ultima completare la nr. 8680/11.07.2024*, în baza Legii nr. 292/2018 privind evaluarea impactului anumitor proiecte publice și private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată cu modificări prin Legea nr. 49/2011, cu modificările și completările ulterioare,

**Agenţia pentru Protecţia Mediului Bistriţa-Năsăud decide**, ca urmare a consultărilor desfăşurate în cadrul şedinţei Comisiei de Analiză Tehnică din data de 10.07.2024, **că proiectul: ”*Construirea rețelei publice de apă uzată menajeră în comuna Șintereag, județul Bistriţa-Năsăud*”,** propus a fi amplasat în localitatea Șieu-Sfântu și Șintereag, intravilan și extravilan, comuna Șintereag, județul Bistriţa-Năsăud, **nu se supune evaluării impactului asupra mediului.**

**Justificarea prezentei decizii:**

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

*Proiectul propus propus* ***intră*** *sub incidenţa Legii nr. 292/2018 privind evaluarea impactului anumitor proiecte publice şi private asupra mediului, fiind încadrat în Anexa nr. 2, la punctul 13, lit. a) "orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului".*

*Proiectul propus* ***intră*** *sub incidența art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările și completările ulterioare - proiectul propus este amplasat fiind amplasat parțial în ROSCI400 Șieu Budac şi parțial în vecinătatea acestuia;*

*Proiectul propus* ***intră*** *sub incidența prevederilor*[*art. 48*](https://lege5.ro/Gratuit/ge3demru/legea-apelor-nr-107-1996?pid=10135143&d=2019-01-08#p-10135143)*și*[*54*](https://lege5.ro/Gratuit/ge3demru/legea-apelor-nr-107-1996?pid=10135178&d=2019-01-08#p-10135178)*din Legea apelor nr. 107/1996, cu modificările și completările ulterioare.*

*Proiectul a parcurs etapa de evaluare iniţială şi etapa de încadrare, din analiza listei de control pentru etapa de încadrare şi în baza criteriilor de selecţie pentru stabilirea necesităţii efectuării evaluării impactului asupra mediului din Anexa 3 la Legea nr. 292/2018,* ***nu rezultă un impact semnificativ asupra mediului al proiectului propus.***

*Pe parcursul derulării procedurii de mediu, anunţurile publice au fost mediatizate prin: afişare la sediul Primăriei comunei Șintereag, publicare în presa locală și pe site-ul titularului, afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/comentarii/contestaţii din partea publicului interesat pe durata desfășurării procedurii de emitere a actului de reglementare.*

***1. Caracteristicile proiectului****:*

***a)******dimensiunea și concepția întregului proiect:***

*Prin proiect se propune realizarea unei rețele publice de apă uzată menajeră în comuna Șintereag, cu următoarele caracteristici:*

***REȚEA DE APĂ UZATĂ***

* *Lungimea totală a infrastructurii de apă uzată menajeră în localitățile Șintereag și Șieu-Sfântu este 24348 ml din care:*
* *19639 ml de apă uzată este realizată din conducte de PVC, SN8 cu diametrele de 250 mm cu curgere gravitațională,*
* *3671 ml conducte de refulare sub presiune PEHD, PE100 SDR17, PN10, de 110 mm,*
* *1038 ml conducte de refulare sub presiune PEHD, PE100 SDR17, PN10, de 90 mm,*
* *Cămine de vizitare 434 bucăți,*
* *Cămine de vane (conductă de refulare) Lxlxh=1.5 x 1.5 x 1.7m în număr de 29 bucăți,*
* *Cămine decantoare 5 bucăți,*
* *5 stații de pompare pe rețea,*
* *Căminele de racord pentru canalizare sunt în număr de 574 bucăţi.*

***LOCALITATEA ȘIEU-SFÂNTU***

*Lungimea totală a infrastructurii de apă uzată în localitatea Șieu-Sfântu este 9697 ml din care:*

* *6109 ml de apă uzată este realizată din conducte de PVC, SN8 cu diametrele De250 mm cu curgere gravitațională,*
* *2964 ml conducte de refulare sub presiune PEHD, PE 100, De 110mm,*
* *624 ml conducte de refulare sub presiune PEHD, PE 100, De 90mm,*
* *Cămine de vizitare 143 bucăți,*
* *Cămine decantoare 2 bucăți,*
* *Cămine de curățire pe conducta de refulare în număr de 15 bucăţi,*
* *Căminele de racord pentru canalizare în număr de 166 bucăţi.*

***LOCALITATEA ȘINTEREAG***

*Lungimea totală a infrastructurii de apă uzată în localitatea Șintereag este 15275 ml din care:*

* *13530 ml de apă uzată este realizată din conducte de PVC, SN8 cu diametrele De250 mm cu curgere gravitațională,*
* *1331 ml conducte de refulare sub presiune PEHD, PE 100, De 110 mm,*
* *414 ml conducte de refulare sub presiune PEHD, PE 100, De 90 mm,*
* *Cămine de vizitare 291 bucăți,*
* *Cămine decantoare 3 bucăți,*
* *Cămine de curățire pe conducta de refulare în număr de 14 bucăţi,*
* *Căminele de racord pentru canalizare în număr de 408 bucăţi.*

*Stații pompare – SPAU-uri pe rețeaua principală*

*Pentru asigurarea colectării și transportului apelor uzate menajere către canalizarea gravitațională și mai apoi spre stația de epurare, din cauza declivităţii terenului natural, sunt necesare executarea a 5 staţii de pompare a apelor uzate menajere, cu o lungime totala a traseului de refulare este de 4709 ml de conducte de refulare sub presiune din care:*

* PEHD, PE100 PN 10, SDR 17 De 110mm - 3671 ml.*

* PEHD, PE100 PN 10, SDR 17 De 90mm - 1038 ml.*

***Împrejmuire staţii de pompare***

*Staţiile de pompare se vor împrejmui pe o lungime totală de 60 ml (12 m/buc) cu panouri bordurate și poartă acces.*

*Apa uzată menajeră, colectată de la 1354 locuitori, va fi pompată către canalul colector principal din orașul Beclean (care se va realiza prin intermediul unui alt proiect);*

*În localitatea Șieu-Sfântu se realizează 14 subtraversări de drumuri și 3 subtraversări de cursuri de apă ( 1 pe Valea Roșua și 2 pe cursuri de apă necadastrate);*

*În localitatea Șintereag se realizează 36 subtraversări de drumuri și 1 subtraversare pe râul Șieu;*

***Suprafața totală ocupată provizoriu:***

1. *Pentru conducta de refulare*

*Lungimea totală a conductelor L.total = 4709 m.*

*S = 4709 m x 1,00 m =4709 mp = 0.4709 ha*

1. *Pentru conducta de canalizare gravitațională*

*Lungimea totală a conductelor L.total = 19639 m*

*S = 19369 m x 1,50 m = 29053,5 mp = 2,90535 ha*

***T O T A L: = 33762,5 mp. = 3,37625 ha.***

***Suprafața totală*** *ce va fi ocupată definitiv de căminele de vizitare și cele 5 stații de pompare proiectate este de aproximativ 1000 mp aflată în domeniul public al comunei Șintereag.*

*Organizarea de șantier va fi amplasată pe un teren din localitatea Sintereag, care aparține Primăriei comunei Șintereag, având o suprafață de aproximativ 4000 mp;*

**b) cumularea cu alte proiecte existente si/sau aprobate:** *în zonă nu există alte proiecte de același tip, nu are efect cumulativ;*

**c) utilizarea resurselor naturale, în special a solului, a terenurilor, a apei si a biodiversității:** *dintre resursele naturale se utilizează nisip și pietriș;*

**Utilităţi:**

***1.*** *Alimentare cu apă: apa potabilă pentru angajați în perioada realizării exploatării de agregate minerale va fi asigurată cu apă îmbuteliată;*

**d) cantitatea şi tipurile de deşeuri generate/gestionate**:

*- în perioada de implementare a proiectului vor rezulta deșeuri nepericuloase, periculoase și inerte ce vor fi valorificate/eliminate conform OUG 92/2021;*

*- deșeurile de tip menajer rezultate de la personalul angajat se vor colecta selectiv şi se vor gestiona conform prevederilor legale în vigoare. Deşeurile menajere vor fi gestionate prin relaţie contractuală cu operatorul de salubritate.*

**e) emisiile poluante, inclusiv zgomotul şi alte surse de disconfort:***rezultă numai la faza de execuție a proiectului. Este posibilă dispersia particulelor sub formă de praf și producerea de zgomot.*

**f) riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice:** *la implementarea proiectului nu se utilizează substanţe periculoase și tehnologii care pot să inducă risc de accidente.*

**g) riscurile pentru sănătatea umană (de ex., din cauza contaminării apei sau a poluării atmosferice:** *proiectul se implementează în intravilanul și extravilanul localităților Șieu Sfântu și Șintereag, comuna Șintereag, nu prezintă risc pentru sănătatea umană.*

***2. Amplasarea proiectelor:***

***2.1 utilizarea actuală şi aprobată a terenurilor:*** *conform Certificatului de Urbanism nr. 20/17.03.2023, cu valabilitate 24 luni, eliberat de Primăria comunei Șintereag, situat în intravilanul și extravilanul localităților Șieu Sfântu și Șintereag, comuna Șintereag, categoria de folosință este trotuar, șanț, domeniu public al comunei Șintereag;*

***2.2 bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:*** *dintre resursele naturale se utilizează nisip și pietriș;*

***2.3 capacitatea de absorbţie a mediului natural, acordându-se o atenţie specială următoarelor zone:***

*a) zone umede, zone riverane, guri ale râurilor – nu este cazul;*

*b) zone costiere şi mediul marin – proiectul nu este amplasat în zonă costieră sau mediu marin;*

*c) zonele montane şi forestiere – proiectul este amplasat în intravilanul și extravilanul localităților Șieu Sfântu și Șintereag, comuna Șintereag;*

*d) arii naturale protejate de interes naţional, comunitar, internaţional – proiectul propus este fiind amplasat parțial parţial în situl ROSCI0400 Şieu Budac şi parțial în vecinătatea acestuia;*

*e) zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică – proiectul propus este fiind amplasat parțial în situl ROSCI0400 Şieu Budac şi parțial în vecinătatea acestuia;*

*f) zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri – proiectul nu este amplasat într-o astfel de zonă;*

*g) zonele cu o densitate mare a populației – proiectul este amplasat în intravilanul și extravilanul localităților Șieu Sfântu și Șintereag, comuna Șintereag, dar densitatea populației nu este mare;*

*h) peisaje şi situri importante din punct de vedere istoric, cultural sau arheologic – proiectul nu este amplasat în peisaje și situri importante din punct de vedere istoric, cultural și arheologic.*

***3. Tipurile și caracteristicile impactului potenţial:***

***a) Importanța și extinderea spațială a impactului*** *– lucrările ce urmează a fi executate pentru realizarea proiectului precum și activitatea desfășurată în cadrul acestuia la funcționare, nu vor avea un impact negativ semnificativ asupra factorilor de mediu şi nu vor crea un disconfort pentru populaţie. Impactul se manifestă numai în zona în care se realizează proiectul și numai în faza de realizare a acestuia;*

***b) Natura impactului*** *- impact relativ redus, nesemnificativ și local, doar pe perioada execuției lucrării;*

***c) Natura transfrontieră a impactului*** *– lucrările propuse nu au efect transfrontieră;*

***d) Intensitatea şi complexitatea impactului*** *- impactul este redus și se manifestă doar asupra factorului de mediu aer și sol și doar pe perioada execuției lucrării;*

***e) Probabilitatea impactului*** *– impact cu probabilitate redusă manifestat numai pe parcursul realizării investiției;*

***f) Debutul, durata, frecvenţa şi reversibilitatea impactului*** *– impactul se va manifesta pe perioada de execuţie fiind reversibil odată cu lucrările de refacere a amplasamentului la încetarea activităţii;*

***g) Cumularea impactului cu impactul altor proiecte existente și/sau aprobate:*** *în zonă nu există alte proiecte de același tip, nu are efect cumulativ;*

***h) Posibilitatea de reducere efectivă a impactului -*** *prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă (prin utilizarea mașinilor și utilajelor silențioase și verificate tehnic).*

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

*- proiectul propus* ***intră*** *sub incidența art. 28 din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările și completările ulterioare - proiectul propus este amplasat parţial în situl ROSCI0400 Şieu Budac şi parțial în vecinătatea acestuia.*

*Pentru proiectul propus* ***Agenția Națională pentru Arii Naturale Protejate*** *a emis* ***punctul de vedere nr. 144/04.07.2024****,* ***și*** *Avizul nr.* ***38/10.07.2024,*** *conform cărora implementarea proiectului* ***nu este susceptibilă*** *de a avea un impact negativ asupra speciilor şi habitatelor protejate de interes comunitar, pentru conservarea cărora a fost desemnată aria naturală protejată.*

În conformitate cu documentația depusă, proiectul este amplasat în raport cu limitele sitului Natura 2000 ROSCI0400 Șieu – Budac după cum urmează:

- subtraversarea cu conductă a râului Șieu se suprapune cu limitele sitului; subtraversarea se face între căminele CVR16 amplasat la limita sitului și CVR17 situat în vecinătatea sitului, la o distanta de aproximativ;

- căminele de vizitare sunt situate la distanțe cuprinse între 3 m și 1200 m; cele mai apropiate de sit sunt CV479 la aprox. 3 m și CV478 la aprox. 10m

- restul componentelor proiectului sunt amplasate în vecinătatea sitului;

Din analiza documentației depuse și din analiza impactului în raport cu obiectivele specifice de conservare, nu rezultă un impact negativ semnificativ al proiectului asupra sitului Natura 2000 ROSCI0400 Șieu - Budac.

Prin lucrările propuse şi prin respectarea regulilor de execuție a lucrărilor și a condițiilor în care se va realiza proiectul, asumate de beneficiar, nu va fi afectată suprafaţa habitatelor, nu se vor fragmenta habitate de interes comunitar şi nu vor fi afectate speciile de interes comunitar pentru care a fost desemnat situl ROSCI0400.

În zona proiectului există habitatul de interes conservativ 92A0 Păduri galerii /zăvoaie de salcie albă și plop alb, la aproximativ 40m distanță față de componentele proiectului. Prin implementarea proiectului nu există pierdere directă prin reducerea suprafeței acoperite de habitate, cu situl suprapunându-se doar subtraversarea, care se realizează prin foraj între CVR16 și CVR17, iar proiectul nu prevede eliminare de vegetație de pe suprafața sitului.

Prin implementarea proiectului nu se va produce alterarea/degradarea prin deteriorarea calității habitatului, care să conducă la o abundență redusă a speciilor caracteristice sau la modificarea structurii biocenozei (componența speciilor).

Unele zone de implementare a proiectului pot reprezenta habitat de reproducere, hrănire și/sau odihnă ale speciilor Lutra lutra (vidră) și Castor fiber (castor).Prin implementarea proiectului există posibilitatea de alterare/degradare prin deteriorarea habitatelor de reproducere, hrănire și odihnă a speciilor în zona subtraversării, a căminelor CVR 16 și CVR 17, și în câteva zone unde canalizarea ajunge până în vecinătatea sitului. Chiar daca zona proiectului poate reprezenta habitat pentru vidră și castor, aceste specii au o arie de răspândire largă, iar prin faptul că nu se intervine asupra albiei minore și/sau majore a râului, impactul asupra acestora este minim, manifestându-se intr-un areal restrâns, doar pe durata de execuție a subtraversării râului Șieu, a lucrărilor la căminele de vane din vecinătate (în principal CVR 16 și CVR 17 ) și la amplasarea de conducte în zonele în care sunt în apropierea sitului. Lucrările din imediata vecinătate sunt de mică amploare și de durată redusă ca execuție, se vor desfășura doar pe parcursul zilei, iar zonele în care se desfășoară sunt antropizate, amplasate în principal adiacent drumurilor.

În timpul implementării proiectului există o posibilitate a schimbării temporare a condițiilor de mediu în zonele de lucru, astfel vidra și castorul își pot schimba comportamentul pe durata de execuție evitând zonele în care se desfășoară lucrările. Având în vedere amplasarea și caracteristicile lucrărilor, perioada scurta de desfășurare a acestora în zona sitului, realizarea acestora pe timp de zi, impactul asupra speciilor va fi negativ nesemnificativ.

Prin implementarea proiectului nu se va produce reducerea efectivelor populaţionale ca urmare a mortalităţii directe generată de proiect sau ca urmare a celorlalte forme de impact. Există o posibilitate doar în caz accidental, dar este puțin probabil. Subtraversarea și căminele CVR16 și CVR 17 sunt amplasate lângă podul de pe traseul drumului European, iar pe timp de zi, când se execute lucrările prevăzute de proiect, datorită traficului auto și a activităților zona este evitată de vidră și castor, chiar dacă acesta reprezintă habitat potențial.

Nu au fost identificate alte forme de impact indirect, generate de proiect, care ar putea avea efecte semnificative asupra speciilor sau habitatelor de interes conservativ și care ar putea duce la modificarea calității mediului în zona sitului.

Nu au fost identificate incertitudini care să ducă la imposibilitatea de a estima corect impactul asupra sitului și a obiectivelor de conservare a speciilor și habitatelor de interes conservativ din sit.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă sunt următoarele:**

**−***proiectul propus* ***intră*** *sub incidența prevederilor*[***art. 48***](https://lege5.ro/Gratuit/ge3demru/legea-apelor-nr-107-1996?pid=10135143&d=2019-01-17#p-10135143)***și***[***54***](https://lege5.ro/Gratuit/ge3demru/legea-apelor-nr-107-1996?pid=10135178&d=2019-01-17#p-10135178)*din Legea apelor nr. 107/1996, cu modificările și completările ulterioare.*

*Prin* ***Decizia nr. 27/10.06.2024*** *S.G.A. B-N decide că pentru proiectul propus nu este necesară elaborarea SEICA, deoarece lucrările prevăzute vor avea doar impact local și nu determină modificări semnificative ale indicatorilor hidromorfologici, chimici și biologici raportat la cursul de apă.*

**Condiţii de realizare a proiectului:**

***1.*** *Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

***2.*** *Se vor respecta documentația tehnică, normativele și prescripțiile tehnice specifice – date, parametrii – justificare a prezentei decizii.*

***3.*** *Nu se ocupă suprafețe suplimentare de teren pe perioada executării lucrărilor, materialele necesare se vor depozita direct în incintă.*

***4.*** *Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor se impune refacerea la starea iniţială a terenurilor afectate de lucrări.*

***5.*** *Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor.*

***6.*** *Mijloacele de transport şi utilajele folosite vor fi întreţinute corespunzător, pentru reducerea emisiilor de noxe în atmosferă şi prevenirea scurgerilor accidentale de carburanţi/lubrifianţi.*

***7****. Se va asigura în permanenţă stocul de materiale şi dotări necesare pentru combaterea efectelor poluărilor accidentale (materiale absorbante pentru eventuale scurgeri de carburanţi, uleiuri, etc.).*

***8.*** *La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor.*

***9.*** *Se interzice accesul de pe amplasament pe drumurile publice cu utilaje şi mijloace de transport necurăţate.*

***10.*** *Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor. Colectarea deşeurilor menajere se va face în mod selectiv (cel puţin în 3 categorii), depozitarea temporară fiind realizată doar în incintă.*

*Gestionarea deșeurilor se va face cu respectarea strictă a prevederilor O.U.G. nr. 92/26.08.2021 privind regimul deşeurilor, cu modificările și completările ulterioare.*

***11.*** *Atât pentru perioada execuţiei lucrărilor, cât şi în perioada de funcţionare a obiectivului, se vor lua toate măsurile necesare pentru:*

***-*** *evitarea scurgerilor accidentale de produse petroliere de la mijloacele de transport utilizate;*

***-*** *evitarea depozitării necontrolate a materialelor folosite şi a deşeurilor rezultate;*

***-*** *asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

***12.*** *Titularul proiectului și antreprenorul/constructorul sunt obligați să respecte și să implementeze toate măsurile de reducere a impactului, precum și condițiile prevăzute în documentația care a stat la baza emiterii prezentei decizii.*

***13.*** *Alimentarea cu carburanţi a mijloacelor auto și schimburile de ulei se vor face numai pe amplasamente autorizate.*

***14.*** *Echipele care vor efectua lucrările vor fi instruite cu privire la existenţa Sitului Natura 2000 în vecinătatea zonei de execuţie a lucrărilor şi asupra măsurilor şi responsabilităţilor privind protecţia acestuia, pentru acţiune în cazul apariţiei de poluări accidentale, scurgeri accidentale de produse petroliere/uleiuri minerale în apă sau pe sol (recuperare, depozitare în recipiente etanşe, eliminare corespunzătoare).*

*În cazul apariţiei unei poluări accidentale se vor lua imediat măsuri de stopare a fenomenului şi de remediere a suprafeţei afectate.*

*Se va raporta la A.P.M. Bistriţa-Năsăud, la C.J. Bistriţa-Năsăud al G.N.M. și la A.N.A.N.P. – Serviciul teritorial Bistrița-Năsăud orice poluare constatată, indiferent de cauzele apariţiei acesteia.*

***15.*** *Se vor lua toate măsurile necesare în vederea menținerii stării actuale de conservare a tipurilor de habitate naturale şi a speciilor de interes comunitar.*

***16.*** *Orice suprafaţă de teren afectată temporar/accidental de lucrările propuse va fi refăcută prin rambleiere şi refacerea stratului vegetal. La refacerea zonelor afectate temporar de lucrări se interzice înierbarea spaţiilor verzi aferente proiectului cu specii vegetale de provenienţă alohtonă, pentru a evita introducerea de specii invazive pe suprafeţele din vecinătatea amplasamentului studiat.*

***17.*** *Se vor respecta toate condițiile din Avizul nr. 38/10.07.2024, emis de Agenția Națională pentru Arii Naturale Protejate, Serviciul Teritorial Bistrița - Năsăud:*

*- respectarea obiectivelor de conservare specifice ale sitului de importanță comunitară ROSCI0400 Șieu-Budac, referitoare la activitatea desfășurată;*

*- respectarea prevederilor art. 33, alin. 2, din O.U.G. nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice cu modificările și completările ulterioare, conform căruia sunt interzise:*

*alin. (2)*

1. *Uciderea sau capturarea intenționată, indiferent de metoda utilizată;*
2. *Deteriorarea, distrugerea și/sau culegerea intenționată a cuiburilor și/sau ouălor din natură;*
3. *Culegerea ouălor din natură și păstrarea acestora, chiar dacă sunt goale;*
4. *Perturbarea intenționată, în special în cursul perioadei de reproducere sau de maturizare, dacă o astfel de perturbare este relevantă în contextul obiectivelor prezentei ordonanțe de urgență;*
5. *Deținerea exemplarelor din speciile pentru care sunt interzise vânarea și capturarea;*
6. *Vânzarea, deținerea și/sau transportul în scopul vânzării și oferirii spre vânzare a acestora în stare vie ori moartă sau a oricăror părți ori produse provenite de la acestea, ușor de identificat;*

*- respectarea măsurilor asumate prin Memoriu de prezentare;*

*- gestionarea deșeurilor tehnologice și a celor menajere se va realiza conform O.U.G. nr. 92/2021 – privind regimul deșeurilor;*

*- în cazul producerii unor accidente susceptibile a avea un impact negativ asupra obiectivelor de conservare ale sitului Natura 2000 ROSCI0400 Șieu-Budac, titularul are obligația să ia în regim de urgență toate măsurile necesare pentru eliminarea/limitarea efectelor negative și să anunțe ANANP în două ore de la constatare. Totodată, titularului îi revine obligația de a suporta costurile necesare readucerii într-o stare de conservare favorabilă a habitatelor și a populațiilor speciilor care fac obiectul desemnării sitului;*

***16.*** *Se vor respecta toate condițiile și măsurile din Avizul de gospodărire a apelor nr....., emis de către S.G.A. B-N:*

***17.*** *La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistrița-Năsăud al Gărzii Naționale de Mediu pentru verificarea conformării cu actul de reglementare, operatorul rețelei de canalizare va solicita autorizație de mediu.*

**Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.**

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1), în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

DIRECTOR EXECUTIV,

biolog-chimist Sever Ioan ROMAN

ŞEF SERVICIU ŞEF SERVICIU

AVIZE, ACORDURI, AUTORIZAŢII, CALITATEA FACTORILOR DE MEDIU

ing. Marinela Suciu ing. Anca Zaharie

ÎNTOCMIT, ÎNTOCMIT,

chim. Rodica Sălăjan biolog Crina Năstase

AGENȚIA PENTRU PROTECȚIA MEDIULUI BISTRIȚA-NĂSĂUD

Strada Parcului, nr.20, Bistrița, jud. Bistrița-Năsăud, Cod poștal 420035

Tel.: +4 0263224064 Fax: +4 0263223709 e-mail: [office@apmbn.anpm.ro](mailto:office@apmbn.anpm.ro) website: <http://apmbn.anpm.ro>

|  |
| --- |
| Operator de date cu caracter personal, conform Regulamentului (UE) 2016/679 |